text: Mere sol og varme på vej
  16 august 2015 kl. 11.51
  Efter et par dage med lidt køligere vejr bliver det igen sommervarmt - og tendensen ser ud til at fortsætte helt hen i næste weekend.
  Der er ingen grund til at gemme havegrill og hawaiiskjorte væk. Sommervarmen ser ud til at vare ved hele næste uge med, hvis man skal tro Danmarks Meteorologiske Institut.
  Der går dog lige et par dage før det solbeskinnede sommervejr er tilbage i hele landet. Mandag og tirsdag ser umiddelbart ud til at blive et par dage på det jævne, hvor der godt kan komme regn. Temperaturerne vil ligge omkring de 20 grader.
  Fra onsdag og fremefter er solen og sommervarmen dog igen tilbage med vind fra en sydøstlig retning. Det betyder generelt temperaturer op mellem 20 og 25 fra onsdag, torsdag og fredag. Meget tyder på, at det flotte sommervejr også fortsætter i næste weekend med temperaturer op omkring 25 grader.
  